
ΔΕΛΤΙΟ ΤΥΠΟΥ 
ΒΑΚΤΗΡΙΑΚΗ ΜΗΝΙΓΓΙΤΙΔΑ: Τι πρέπει να γνωρίζουμε

Με αφορμή την επιδημία διηθητικής μηνιγγίτιδας που έχει ξεσπάσει στο Κέντ της Μ Βρετανίας, με επίκεντρο το ομώνυμο πανεπιστήμιο και έχει κοστίσει τη ζωή σε 2 νέους ανθρώπους ενώ άλλοι 11 νοσηλεύονται σε σοβαρή κατάσταση (ηλικίας 18 έως 21 χρονών), ο Ιατρικός Σύλλογος Λάρισας σας ενημερώνει :
Η βακτηριακή μηνιγγίτιδα  είναι μια σοβαρή και επείγουσα ιατρική κατάσταση που προκαλείται από φλεγμονή των μεμβρανών (μηνίγγων) που περιβάλλουν τον εγκέφαλο και τον νωτιαίο μυελό. Αν και είναι λιγότερο συχνή από την ιογενή, είναι πολύ πιο επικίνδυνη και μπορεί να αποβεί μοιραία αν δεν αντιμετωπιστεί άμεσα. 
Τα κύρια συμπτώματα, που συνήθως εμφανίζονται ξαφνικά, είναι:
· Υψηλός πυρετός και ρίγος,
· Δυσκαμψία αυχένα (δυσκολία ή πόνος κατά την κίνηση του κεφαλιού προς το στήθος),
· Έντονος πονοκέφαλος που συνοδεύεται συχνά από ναυτία ή εμετό,
· Φωτοφοβία (ευαισθησία στο φως),
· Σύγχυση ή αλλοιωμένη πνευματική κατάσταση,
· Χαρακτηριστικό εξάνθημα (μοβ ή κόκκινες κηλίδες που δεν ασπρίζουν με την πίεση και υποδηλώνουν συνήθως σηψαιμία).
Προκαλείται από διάφορα βακτήρια, με κυριότερα τον μηνιγγιτιδόκοκκο, τον πνευμονιόκοκκο και τον αιμόφιλο της ινφλουέντζας τύπου b (Hib). Τα βακτήρια μεταδίδονται κυρίως μέσω σταγονιδίων από το βήχα ή το φτέρνισμα και τη στενή επαφή. 
	Η διάγνωση γίνεται συνήθως μέσω οσφυονωτιαίας παρακέντησης  και  την εξέταση του εγκεφαλονωτιαίου υγρού.
Θεραπευτικά απαιτείται άμεση εισαγωγή σε νοσοκομείο χορήγηση  αντιβιοτικών και άλλων φαρμάκων ενδοφλέβια.
Όσον αφορά την πρόληψη, ο αποτελεσματικότερος τρόπος πρόληψης είναι ο εμβολιασμός, όπως αυτός έχει καθοριστεί από το Εθνικό Πρόγραμμα Εμβολιασμού, καθώς και τα ατομικά μέτρα υγιεινής.

